b'\n_START_ARTICLE_\nMongolijos liaudies revoliucin\xc4\x97 partija\n_START_PARAGRAPH_\nMongolijos liaudies revoliucin\xc4\x97 partija (MPP, \xd0\x9c\xd0\xbe\xd0\xbd\xd0\xb3\xd0\xbe\xd0\xbb \xd0\x90\xd1\x80\xd0\xb4\xd1\x8b\xd0\xbd \xd0\x9d\xd0\xb0\xd0\xbc, Mongol Ardin Nam) \xe2\x80\x93 Mongolijos kairiojo centro politin\xc4\x97 partija, pastaruoju metu vadovaujasi demokratinio socializmo principais.\n_START_SECTION_\nIstorija\n_START_PARAGRAPH_\n\xc4\xaekurta 1921 m. kovo 1 d., pirmoji ir iki 1990 m. vienintel\xc4\x97 Mongolijoje politin\xc4\x97 partija (kitos partijos buvo draud\xc5\xbeiamos). Iki 1924 m. vadinosi Mongolijos liaudies partija. 1924\xe2\x80\x931940 m. vadovaujama mar\xc5\xa1alo \xc4\x8coibalsano palaik\xc4\x97 \xc5\xa1alyje stalinin\xc4\x99 tvark\xc4\x85. Ilg\xc4\x85 laik\xc4\x85, siekdama apsaugoti \xc5\xa1al\xc4\xaf nuo TSRS okupacijos, laik\xc4\x97si marksizmo pozicij\xc5\xb3. Reformos prasid\xc4\x97jo apie 1980 m., o 1990 m. MPRP \xc4\xafteisino visas konstitucines teises, prad\xc4\x97jo socialin\xc4\x99, ekonomin\xc4\x99 ir politin\xc4\x99 reformas, kurios leido \xc5\xa1alyje \xc4\xaftvirtinti demokratijos principus._NEWLINE_Iki 1992 m. susiformavo daugiapartin\xc4\x97 sistema, buvo priimta nauja konstitucija. 1992 m. \xe2\x80\x93 1996 m. MPRP iniciatyva buvo priimta 440 \xc4\xafstatym\xc5\xb3, garantuojan\xc4\x8di\xc5\xb3 demokratij\xc4\x85, \xc5\xbemogaus teises ir laisves bei rinkos ekonomik\xc4\x85. 1997\xe2\x80\x932000 m. liko opozicijoje, ta\xc4\x8diau 2000 m. v\xc4\x97l gavusi daugum\xc4\x85, suformavo Nambaryno Enkbajaro vyriausyb\xc4\x99. 1997\xe2\x80\x932005 Mongolijos prezidentu dvi kadencijas buvo Natsagijnas Bagabandis, 2005 m. \xc5\xa1alies prezidentu i\xc5\xa1rinktas Nambarynas Enkbajaras. 2006 m. Ministru pirmininku tapo Mijegombas Enkboldas.\n_START_SECTION_\nStrukt\xc5\xabra\n_START_PARAGRAPH_\nPartijos skyriai yra visose 21 provincijose. MPRP suva\xc5\xbeiavimas renka partijos pirminink\xc4\x85, Konferencij\xc4\x85 ir Centrin\xc4\xaf kontrol\xc4\x97s komitet\xc4\x85. Konferencija i\xc5\xa1renka Generalin\xc4\xaf sekretori\xc5\xb3, patariam\xc4\x85j\xc4\x85 taryb\xc4\x85, sudaro sekretoriat\xc4\x85 ir tvirtina laikra\xc5\xa1\xc4\x8dio Unen redaktori\xc5\xb3._NEWLINE_Socialist\xc5\xb3 Internacionalo nar\xc4\x97 \xe2\x80\x93 steb\xc4\x97toja nuo 1999 m. lapkri\xc4\x8dio 8 d., tikroji nar\xc4\x97 nuo 2003 m. spalio 27 d.'